**Jesse Ylönen** (s. 3. lokakuuta 1999 Scottsdale, Arizona, Yhdysvallat) on suomalainen jääkiekkoilija, joka pelaa NHL-seura Montreal Canadiensin organisaatiossa. Hän on pelipaikaltaan oikea laitahyökkääjä. Ylönen laukoo oikealta.

Ura
---

### Seuraura

Ylönen syntyi Yhdysvaltain Arizonan Scottsdalessa, kun hänen isänsä Juha pelasi NHL-joukkue Phoenix Coyotesissa. Ylösen kasvattajaseura on Espoon Palloseura, josta hän siirtyi C-juniori-ikäisenä Espoo Bluesiin. Kauden 2013–2014 Ylönen pelasi Blues Akatemian C-nuorissa. Hän oli C-nuorten SM-karsinnoissa joukkueen paras pistemies ja syöttäjä tehoilla 9+13=22. C-nuorten SM-sarjan runkosarjassa Ylönen oli Blues Akatemian paras pistemies ja maalintekijä tehoilla 15+21=36. Alkukauden 2014–2015 hän pelasi pääasiassa Bluesin C-nuorissa. Ylönen oli C-nuorten SM-sarjan runkosarjassa joukkueen paras maalintekijä 22 osumallaan. Hän pelasi alkukaudella myös kaksi ottelua Bluesin B-nuorissa, mutta loppukaudella Ylönen siirtyi Jokereiden B-nuoriin. Kaudella 2015–2016 hän toimi joukkueen varakapteenina.

Kaudeksi 2016–2017 Ylönen palasi Bluesiin. Hän pelasi kautensa pääosin seuran A-nuorissa, joiden toiseksi paras maalintekijä Ylönen oli Tatu Kanervan jälkeen 15 osumallaan. Hän vahvisti myös Bluesin B-nuoria pudotuspeleissä, joissa Ylönen oli joukkueen paras pistemies, maalintekijä ja syöttäjä tehoilla 3+4=7. Hän voitti kauden päätteeksi B-nuorten Suomenmestaruuden. Tammikuussa 2017 Ylönen teki 1+1-vuotisen sopimuksen Mestis-joukkue Espoo Unitedin kanssa. Vain 17-vuotias Ylönen debytoi joukkueessa jo samalla kaudella. Hän sai Mestiksessä tililleen kolme runkosarja- ja playoff-ottelua ilman tehopisteitä. Ylönen voitti kauden päätteeksi Mestis-pronssia.

Muskegon Lumberjacks varasi Ylösen 207. pelaajana USHL:n varaustilaisuudessa 2017. Hän jatkoi kaudella 2017–2018 uraansa kuitenkin Espoo Unitedissa, jossa varsinainen Mestiksen tulokaskausi toi 48 runkosarjaottelussa tehot 14+13=27. Ylönen jakoi joukkueen sisäisen maalipörssin toisen sijan Aleksi Järvisen kanssa edellään vain Aleksi Rutanen. Hänet valittiin Mestiksen joulukuun 2017 kuukauden tulokkaaksi. Ylönen vahvisti myös pudotuspeleissä Bluesin A-nuoria, joiden paras maalintekijä hän oli puolivälieräsarjassa kolmella osumallaan.

Tammikuussa 2018 NHL:n kykyjenetsijäpalvelu listasi Ylösen Euroopassa pelaavista kenttäpelaajista rankingissaan sijalle 28. NHL:n varaustilaisuuteen 2018. Hänen sijoituksensa oli sama myös huhtikuun rankingissa. Ylöstä arvioitiin joissakin listauksissa aina ykköskierrokselle asti; mm. *The Athletic* -verkkolehden NHL-toimittaja Corey Pronman listasi hänet toukokuussa 2018 omassa arviossaan sijalle 14. Lopulta Montreal Canadiens varasi Ylösen toisella kierroksella numerolla 35.

Kaudeksi 2018–2019 Ylönen siirtyi kaksivuotisella SM-liigasopimuksella Pelicansiin. Hän teki liigadebyyttinsä runkosarjan avauskierroksella 14. syyskuuta 2018 vieraissa Vaasan Sportia vastaan. Ylönen merkittiin Pelicansin kolmosketjun vasempaan laitaan Antti Tyrväisen ja Taavi Vartiaisen viereen. Hän sai ottelussa jääaikaa 14.27 minuuttia. Ylönen avasi maalitilinsä SM-liigassa heti kahdella osumalla seuraavassa ottelussa 15. syyskuuta 2018 Rauman Lukkoa vastaan. Hänen jälkimmäinen maalinsa syntyi ylivoimalla. Erik Kakko valitsi Ylösen ottelun Alumnien tähtien ykköstähdeksi. Kaikkiaan hänen tulokaskautensa toi 53 runkosarjaottelussa tehot 13+14=27 ja kolmessa playoff-ottelussa yhden syöttöpisteen. Ylönen jakoi runkosarjan tulokkaiden pistepörssin kolmannen sijan Kärppien Radek Koblížekin kanssa. Kaudella 2019–2020 hän oli Pelicansin sisäisessä maalipörssissä toisena Juhamatti Aaltosen jälkeen 12 osumallaan ja sisäisessä pistepörssissä neljäntenä 22 tehopisteellään, kunnes helmikuun 2020 lopulla seura lainasi Ylösen amatööritry-out -sopimuksella loppukevääksi AHL-joukkue Laval Rocketiin. Hän ei kuitenkaan ehtinyt pelata siellä otteluakaan, kun koronaviruspandemia keskeytti kauden maaliskuussa.

Maaliskuussa 2020 Ylönen teki kolmivuotisen NHL-tulokassopimuksen Montreal Canadiensin kanssa. Syyskuussa 2020 seura lainasi hänet kaudeksi 2020–2021 toistaiseksi voimassa olevalla sopimuksella takaisin Pelicansiin. Tammikuussa 2021 Canadiens kutsui Ylösen harjoitusleirilleen. Hänet lähetettiin leirityksen päätteeksi Laval Rocketin AHL-joukkueeseen, jossa koronaviruspandemian lyhentämä tulokaskausi toi Ylöselle 29 runkosarjaottelussa tehot 8+9=17. Hän debytoi kauden aikana myös Canadiensin NHL-joukkueessa, jossa Ylönen pelasi ensimmäisen ja kauden ainoaksi jääneen ottelunsa runkosarjan päätöskierroksella 12. toukokuuta 2021 Edmonton Oilersia vastaan. Hänet merkittiin joukkueensa nelosketjun oikeaan laitaan Michael Frolíkin ja Alex Belzilen viereen. Ylönen sai ottelussa jääaikaa 11.23 minuuttia. Hänestä tuli NHL:n kaikkien aikojen kolmas toisen polven suomalaispelaaja Niklas Hagmanin ja Kasperi Kapasen jälkeen. Seuraavana päivänä Ylönen lähetettiin takaisin farmiin, mutta viisi päivää myöhemmin kutsuttiin uudelleen Canadiensin harjoitusvahvuuteen loukkaantumisten varalta. Ylönen ei kuitenkaan saanut loppukaudella peliaikaa.

Syyskuussa 2021 Ylönen herätti huomiota kerrottuaan kanadalaiselle *La Presse* -lehdelle yhtenä harvoista NHL-sopimuspelaajista kieltäyvänsä ottamasta koronavirusrokotetta henkilökohtaisista syistä. Muutamaa päivää myöhemmin hän kuitenkin kertoi *Ilta-Sanomille* ottavansa rokotteen, sillä Ylösen mukaan rokottautumattomien säännökset sekä Kanadan rajamääräykset olisivat vaikeuttaneet liikaa hänen kauttaan. Harjoitusleirin päätteeksi Montreal Canadiens lähetti Ylösen Laval Rocketin AHL-joukkueeseen. Joulukuussa Canadiens kutsui hänet NHL-vahvuuteensa, kun seura tiedotti samalla Christian Dvorakin jättäytyneen harjoituksista alavartalovamman vuoksi. Ylönen teki NHL-uransa avausmaalin kauden kolmannessa ja uran neljännessä ottelussaan 14. joulukuuta 2021 vieraissa Pittsburgh Penguinsia vastaan. Heinäkuussa 2023 Ylönen teki yksivuotisen ja 775 000 dollarin arvoisen kaksisuuntaisen jatkosopimuksen Canadiensin kanssa.

### Maajoukkueura

Ylönen pelasi alle 20-vuotiaiden MM-kilpailuissa vuonna 2019, jolloin hän voitti maailmanmestaruuden. Ylönen pelasi myös alle 18-vuotiaiden MM-kilpailuissa vuonna 2017, jolloin hän voitti hopeaa. Yhteensä Ylönen on pelannut 22 nuorten ja 30 poikien maaottelua.

Pelityyli
---------

*Draftin Europe* -sivuston mukaan Ylönen on äärimmäisen ketterä hyökkääjä ja taitava mailankäsittelijä, joka tykkää pelata aina täydessä vauhdissa.

Muuta
-----

Ylösen hyökkääjänä pelannut isä Juha on olympiapronssimitalisti (Nagano 1998) ja maailmanmestari (1995), joka pelasi omalla urallaan yli 300 NHL-ottelua.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | Jokerit | A-SM | 1 | 0 | 0 | 0 | 0 | – | – | – | – | – |
| 2016–2017 | Blues | A-SM | 37 | 15 | 16 | 31 | 14 | 4 | 0 | 0 | 0 | 4 | U18 | 7 | 4 | 5 | 9 | 0 |
|  | Espoo United | Mestis | 3 | 0 | 0 | 0 | 2 | 3 | 0 | 0 | 0 | 0 |
| 2017–2018 | Blues | A-SM | – | – | – | – | – | 4 | 3 | 0 | 3 | 0 |
|  | Espoo United | Mestis | 48 | 14 | 13 | 27 | 20 | – | – | – | – | – |
| 2018–2019 | Pelicans | SM-liiga | 53 | 13 | 14 | 27 | 8 | 3 | 0 | 1 | 1 | 0 | JMM | 7 | 3 | 3 | 6 | 0 |
| 2019–2020 | Pelicans | SM-liiga | 53 | 12 | 10 | 22 | 14 | – | – | – | – | – |
| 2020–2021 | Pelicans | SM-liiga | 21 | 5 | 2 | 7 | 8 | – | – | – | – | – |
|  | Laval Rocket | AHL | 29 | 9 | 8 | 17 | 6 | – | – | – | – | – |
|  | Montreal Canadiens | NHL | 1 | 0 | 0 | 0 | 0 | – | – | – | – | – |
| 2021–2022 | Laval Rocket | AHL | 52 | 14 | 22 | 36 | 12 | 14 | 3 | 3 | 6 | 2 |
|  | Montreal Canadiens | NHL | 14 | 2 | 3 | 5 | 2 | – | – | – | – | – |
| 2022–2023 | Laval Rocket | AHL | 39 | 11 | 21 | 32 | 16 | 2 | 0 | 0 | 0 | 0 |
|  | Montreal Canadiens | NHL | 37 | 6 | 10 | 16 | 0 | – | – | – | – | – |
| 3 kautta | yhteensä | SM-liiga | 127 | 30 | 26 | 56 | 30 | 3 | 0 | 1 | 1 | 0 |
| 3 kausi | yhteensä | AHL | 120 | 34 | 51 | 85 | 34 | 16 | 3 | 3 | 6 | 2 |
| 3 kausi | yhteensä | NHL | 52 | 8 | 13 | 21 | 2 | – | – | – | – | – |
| 2 kautta | yhteensä | Mestis | 51 | 14 | 13 | 27 | 22 | 3 | 0 | 0 | 0 | 0 |

Lähteet
-------

* Jesse Ylönen The Internet Hockey Databasessa (englanniksi)
* Jesse Ylönen Eurohockey-sivustolla (englanniksi)
* Jesse Ylönen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Jesse Ylönen *Elite Prospects*. Everysport Media Group AB.  (englanniksi)
2. ↑  Elite Prospects - Blues U16 Akatemia *eliteprospects.com*. Everysport Media Group AB. Viitattu 16.4.2019. (englanniksi)
3. ↑  Elite Prospects - Blues U16 *eliteprospects.com*. Everysport Media Group AB. Viitattu 16.4.2019. (englanniksi)
4. ↑  Elite Prospects - Blues U20 *eliteprospects.com*. Everysport Media Group AB. Viitattu 16.4.2019. (englanniksi)
5. ↑  Elite Prospects - Blues U18 *eliteprospects.com*. Everysport Media Group AB. Viitattu 16.4.2019. (englanniksi)
6. ↑  Jesse Ylönen ja Bernard Isiguzo ensi kaudella Espoo Unitedin paitaan *Jatkoaika.com*.  24.1.2017. Jatkoaika r.y. Viitattu 31.5.2018.
7. ↑  Elite Prospects - Espoo United *eliteprospects.com*. Everysport Media Group AB. Viitattu 16.4.2019. (englanniksi)
8. ↑  Jesse Ylönen joulukuun paras tulokas *mestis.fi*. Viitattu 20.10.2022.
9. ↑  Elite Prospects - Blues U20 *eliteprospects.com*. Everysport Media Group AB. Viitattu 16.4.2019. (englanniksi)
10. ↑  2018 Draft Prospect Rankings *NHL.com*. National Hockey League. Viitattu 31.5.2018. (englanniksi)
11. ↑  Rajamäki, Toni: NHL Draft 2018: Kuparin ja Kotkaniemen jälkeen taso laskee  27.1.2018. Faneille.com. Viitattu 31.5.2018.
12. ↑  NHL-toimittaja listasi: Suomi vahvasti esillä varaustilaisuudessa – huippulupaus aivan kärjen tuntumassa *suomikiekko.com*.  21.5.2018. Nordic Sport Media. Viitattu 31.5.2018.
13. ↑  Pelicans vahvistui hyökkääjälupauksella − ensi kesänä NHL:ään varattava Jesse Ylönen Lahteen *Jatkoaika.com*.  10.4.2018. Jatkoaika r.y. Viitattu 31.5.2018.
14. ↑  Kokoonpanot *liiga.fi*.  14.9.2018. Jääkiekon SM-liiga Oy. Viitattu 15.9.2018.
15. ↑  Ottelutilastot *liiga.fi*.  14.9.2018. Jääkiekon SM-liiga Oy. Viitattu 15.9.2018.
16. ↑  Otteluseuranta *liiga.fi*.  15.9.2018. Jääkiekon SM-liiga Oy. Viitattu 16.9.2018.
17. ↑  Pelaajatilastot *liiga.fi*. Jääkiekon SM-liiga Oy. Viitattu 16.4.2019.
18. ↑  Luhtakallio, Toni: Jesse Ylönen hyppää tuntemattomaan lähtiessään AHL:ään − "En itsekään tiedä täysin, millaista siellä tulee olemaan" *Jatkoaika.com*.  29.2.2020. Jatkoaika r.y. Viitattu 1.3.2020.
19. 1 2  Suopuro, Micke: Nuorten maailmanmestari Jesse Ylönen teki NHL-sopimuksen *yle.fi*.  26.3.2020. Yleisradio Oy. Viitattu 21.4.2020.
20. ↑  Canadiens agree to terms with Jesse Ylönen *nhl.com/canadiens*.  23.3.2020. MONTREAL:  Montreal Canadiens. Viitattu 21.4.2020. (englanniksi)
21. ↑  Luhtakallio, Toni: Pelicansille ensimmäinen NHL-laina − Jesse Ylönen palaa Lahteen *Jatkoaika.com*.  16.9.2020. Jatkoaika r.y. Viitattu 16.9.2020.
22. ↑  Seppä, Lassi: Pelicans-kaksikko Ylönen ja Laaksonen kutsuttiin Pohjois-Amerikkaan *Jatkoaika.com*.  7.1.2021. Jatkoaika r.y. Viitattu 7.1.2021.
23. ↑  Jesse Ylösestä uusin suomalainen NHL-pelaaja – Canadiens nosti nuoren hyökkääjän edustusryhmään *yle.fi*.  12.5.2021. Yleisradio Oy. Viitattu 21.12.2021.
24. ↑  Edmonton Oilers - Montréal Canadiens - May 12th, 2021 *NHL.com*.  12.5.2021. National Hockey League. Viitattu 21.12.2021. (englanniksi)
25. ↑  Mesikämmen, Jani: Tässä on kauden 60. suomalainen NHL-pelaaja – Jesse Ylönen debytoi Canadiens-paidassa *Jatkoaika.com*.  12.5.2021. Jatkoaika r.y. Viitattu 21.12.2021.
26. ↑  Jesse Ylonen Stats, Profile, Bio, Analysis and More *sportsforecaster.com*. XML Team Solutions, LLC. Viitattu 21.12.2021. (englanniksi)
27. ↑  Hämäläinen, Tuomas; Mertaranta, Anssi: Suomalaisen NHL-pelaajan kieltäytyminen koronarokotteesta tapetilla – "Päätöstä ei tehty kevein perustein" *MTVuutiset.fi*.  20.9.2021. Telia Company AB. Viitattu 21.12.2021.
28. ↑  Touru, Ville: Suomalainen NHL-pelaaja pyörsi päätöksensä – ottaa sittenkin korona­rokotteen *is.fi*.  22.9.2021. Sanoma Media Finland Oy. Viitattu 21.12.2021.
29. ↑  Canadiens Montréal Twitterissä *twitter.com*.  9.10.2021. Montreal Canadiens. Viitattu 21.12.2021. (ranskaksi)
30. ↑  Canadiens Montréal Twitterissä *twitter.com*.  8.12.2021. Montreal Canadiens. Viitattu 21.12.2021. (ranskaksi)
31. ↑  Montreal Canadiens - Pittsburgh Penguins - December 14th, 2021 *NHL.com*.  14.12.2021. National Hockey League. Viitattu 21.12.2021. (englanniksi)
32. ↑
33. ↑  Juha Ylönen *Elite Prospects*. Everysport Media Group AB.  (englanniksi)